Henning Kaiser Klatran

Henning Kaiser Klatran er en norsk sosiolog og kjønnsforsker. Han har doktorgrad fra University of Manchester og er førsteamanuensis ved Politihøgskolen (PHS), der han blant annet forsker på hatkriminalitet mot LHBTIQ+-personer. I sin forskning er han opptatt av skeivt medborgerskap, statsvold og ekskludering av rasialiserte «andre».

Utdanning og karriere 
Klatran tok doktorgrad i sosiologi ved University of Manchester i Storbritannia i 2007, med avhandlingen Beyond Sexual Identity? Friendship between Straight and Gay Men.

Han ble ansatt ved PHS i 2009, og var med å bygge opp politiutdanningen ved høgskolens da nyetablerte avdeling på Kongsvinger. Fra 2011 har han jobbet ved PHS i Oslo. Han underviser i sosiologi, kriminologi, kriminalitetsforebygging og politivitenskap. Han er medlem av høgskolens forskergruppe Politi, rett og samfunn.

I 2020 ble en artikkel som Klatran hadde skrevet om skeive personers opplevelse av vold og trakassering i Norge, kåret av Tidsskrift for kjønnsforskning til «Årets artikkel».

Klatran var ansattevalgt representant i Politihøgskolens styre, men gikk av sammen med et annet styremedlem i 2020 i protest mot at regjeringen overprøvde høgskolen i en sak om reduksjon av studieplasser. Klatran har også engasjert seg i Forskerforbundet, blant annet som leder for forbundets PHS-avdeling. Klatran har tatt til orde for at organiseringen av politiutdanningen må ta utgangspunkt i faglige hensyn og kritisert forslag om å opprette politiutdanning i Alta.

Forskning og faglig engasjement 
I sin forskning er han opptatt av skeivt medborgerskap, statsvold og ekskludering av rasialiserte «andre». Han er videre opptatt av rusmiddelpolitikk og ruskontroll, skeive og postkoloniale metodologier og kvalitativ metode.

Klatran har blant annet argumentert for at kampen for homofiles rettigheter også må omfatte et tydelig standpunkt mot rasisme. Klatran uttrykte støtte til rusreformen i en kronikk til Aftenposten i mars 2021.

Referanser

Eksterne lenker 
  Henning Kaiser Klatran på Politihøgskolen
 

Norske sosiologer
Norske kjønnsforskere
Ruspolitiske aktivister
Fødselsår ikke oppgitt